Správa zo zahraničnej pracovnej cesty 

1.  Účastník ZPC:

Titul, meno a priezvisko:	Mgr. Irena Fonodová	
Pracovisko:	Slovenská akademická asociácia pre medzinárodnú spoluprácu – Národná agentúra Programu celoživotného vzdelávania, Svoradova 1, Bratislava	
Pracovné zaradenie:	riaditeľka	
Znalosť jazykov:	AJ, NJ, RJ, MJ, ČJ, SJ	

2.  Zahraničná pracovná cesta:

Štát:	Belgicko	
Mesto:	Brusel	
Vykonaná v doch:	28. – 29. 11. 2012 	
Prijímajúca organizácia:	Európska komisia, Rada EÚ 	
Účel cesty:	zasadnutie Výboru Programu celoživotného vzdelávania (PCŽV) a Výboru pre vzdelávanie Rady EÚ	
Spôsob financovania:	cestovné náklady budú refundované MF SR z finančnej obálky, ostatné náklady hradí MŠVVaŠ SR	

3.  Rámcový program pobytu:

28. 11. 2012	Prílet do Bruselu z Viedne, popoludní účasť na rokovaní  Výboru PCŽV, popoludní účasť na rokovaní Výboru PCŽV;
	
29. 11. 2012	Účasť na rokovaní Výboru pre vzdelávanie Rady EÚ (prezenčná listina je súčasťou dokladov o vyúčtovaní ZPC), večer odlet z Bruselu do Viedne, príchod do Bratislavy.	

4.  Stručný priebeh rokovaní, resp.  študijného pobytu:

29/11/2012
Rokovanie  Výboru pre vzdelávanie viedol v rámci cyperského prezidentstva p. Kyriakos Kosteas (ďalej Prez.)

ad 1)
V rámci schválenia programu rokovania FR požiadalo zaradiť do rokovania problematiku Europass.

Prez. pripomenul, že 3.-4.12.2012 bude konferencia v Nikózii – program zahŕňa pokračovanie dnešnej diskusie o programe Erasmus pre všetkých. 
Pripomienka FR k ďalšej konferencii v Nikózii – vyjadrili znepokojenie, že organizátori nie sú schopní zabezpečiť ako rokovací jazyk FR, hoci pôjde o schvaľovanie legislatívneho dokumentu.

ad 2)
Prez. podal informáciu o konferencii o výskume v oblasti vzdelávania (PISA, gramotnosť, základné zručnosti, výsledky vzdelávania detí migrantov), ako boli tieto výsledky využité na národných úrovniach pri reforme politiky vzdelávania, prípadové štúdie – PL reforma vzdelávacieho systému. Súčasťou bola aj diskusia ako využiť výsledky vedeckého výskumu a ako zamerať výskum v budúcnosti.

pp. Cor Meijer a Victoria Sociano z European Agency for Development in Special needs Education predstavili jej činnosť, metodológie, aké možnosti vzdelávania poskytujú pre decíznu sféru a odborníkov (policy, practice and reserach);  zdôvodnili, že problematika špeciálnych potrieb stavia predovšetkým na tom, ako presadzovať inkluzívne vzdelávanie.

ad 4)
Študentská pôžičková schéma – dokument č. 16352/12 EDUC 
Členovia Výboru pre vzdelávanie predniesli svoje stanoviská k študentskej pôžičkovej schéme. Väčšina bola názoru, že je predčasné rokovať o tejto schéme, pokiaľ nie je známy rozpočet programu a pomer ŠPS k tomuto rozpočtu, v ostatnom sa názory líšili od podpory (ES, IT) po odmietnutie tohto nástroja (FI). Účastníci rokovania mali výhrady aj k jednotlivým formuláciám v návrhu, ktorých význam sa mení v jednotlivých vzdelávacích systémoch, ako aj k nedostatkom v podmienkach prideľovania, vrátane pôžičiek, úrokov, výberu finančných sprostredkovateľov a pod.

Návrh programu Erasmus pre všetkých – dokument č. 16354/12
V prvom kole sa prítomní vyjadrovali k celkovému návrhu, vrátane názvu programu. Účastníci nedospeli k zhode ani kompromisu, stanoviská sa rôznili od podpory návrhu EK Erasmus pre všetkých až po podporu návrhu Európskeho parlamentu -  YES EUROPE. Konštatovali však, že treba zachovať prístup všetkých cieľových skupín do programu. K cieľom a pridanej hodnote programu neboli pripomienky. Vzhľadom na neskoré zaslanie dokumentov na rokovanie (1-2 dni pred rokovaním) väčšina delegácií odmietla dať záverečné stanovisko. Preto diskusia o novom programe bola prerušená a bude pokračovať v Nikózii 3.-4. decembra 2012. Viaceré delegácie však indikovali, že ani v Nikózii nebudú mať stanovisko, pretože národné diskusie ešte len prebiehajú.

ad 5) 

Iné -  Europass 
PT: požiadalo o detailnú informáciu o tom, čo sa deje v tejto oblasti. Európska komisia uviedla, že o tomto bode  budú informovať na budúci týždeň v Nikózii.

5.  Odporúčané závery:

Z rokovania vyvstala potreba prerokovať problematiku študentského pôžičkového fondu v rámci nového programu, až keď bude jasné, v rámci akého programu sa bude realizovať a aký bude pravdepodobný rozpočet programu. Súhlasím aj s pripomienkou, že ide svojou podstatou o nedemokratický nástroj a pomerne administratívne = finančne náročný, s neistými zárukami z jednej i druhej strany. Treba zvážiť riziká:

a)	EK nemusí nájsť vhodných finančných sprostredkovateľov v každej krajine; 
b)	študenti z rozličných krajín budú mať rozličnú bonitu - schopnosť splácať úvery, a teda 
c)	banky k nim budú pristupovať odlišne a 
d)	študenti budú rozličnou mierou ochotní ísť do študentských pôžičiek, 
e)	čo v konečnom dôsledku povedie k nerovnomernému využívaniu tohto nástroja, na ktorý však prispejú rovnakou mierou všetky krajiny.

K dokumentom pod č. 16352/12 treba urobiť aj na Slovensku hlbšiu analýzu:

-	z hľadiska administratívnej a finančnej náročnosti v spojitosti s novou finančnou smernicou EÚ (prizvať finančníkov pracujúcich s európskymi smernicami), 
-	z hľadiska aplikovateľnosti v systéme vzdelávania na Slovensku a prepojenia európskych a národných politík a využitia programov na riešenie národných stratégií vzdelávania (prizvať odborníkov na jednotlivé stupne/úrovne vzdelávania, kontaktné body pre jednotlivé európske politiky),
-	z hľadiska potrebných legislatívnych zmien a dopadov (prizvať legislatívcov),
-	z hľadiska doterajších skúseností z realizácie programov (prizvať národné štruktúry) a pod.

6.   Prehľad prinesenej dokumentácie a miesto jej uloženia
Dokumentácia bola zaslaná elektronicky a je uložená u Ing. V. Beloviča, CSc., povereného riadením sekcie medzinárodnej spolupráce, európskych záležitostí a celoživotného vzdelávania.

7.   Osobitne vyhodnotený očakávaný prínos ZPC
Poznatky a pracovné podklady získané na zasadnutí Výboru pre vzdelávanie Rady EÚ budú ďalej využité pri príprave stanovísk SR na ďalšie (januárové) rokovania Výboru pre vzdelávanie Rady EÚ, ako aj na rokovanie Rady EÚ pre vzdelávanie, mládež, kultúru a šport, ktorá sa uskutoční vo februári 2013, aby mohli začať negociácie tripartity k návrhu nového vzdelávacieho programu. 

8.    Spôsob zverejnenia výsledkov ZPC, prenos získaných informácií

Správa zo ZPC bude zverejnená na internetových stránkach MŠVVaŠ SR. Súhlasím so zverejnením správy na internete.

Správu vypracovala: 
Mgr. Irena Fonodová

Dátum: 6. 12. 2012

Správu schválil: 

Ing. Vladimír Belovič, CSc., poverený riadením sekcie medzinárodnej spolupráce, európskych záležitostí a celoživotného vzdelávania